Twee dood toe busbestuurder ryloper glo agternasitArgieffoto (Foto: memyselfaneye, Pixabay) Twee leerders is dood toe ŉ bus langs ŉ pad in Noordwes gerol het terwyl die busbestuurder glo ŉ ryloper te voet agternagesit het. Die ongeluk het Dinsdag in Groot-Marico naby Zeerust gebeur. Afgesien van die twee leerders wat dood is, is nog 20 leerders beseer. Daar word beweer dat die busbestuurder vroeër die dag ŉ ryloper opgelaai het wat onderneem het om R20 te betaal vir die rit. Toe die bus egter stilhou, het die ryloper na bewering uitgespring en laat spaander sonder om die R20 te betaal. Die busbestuurder het die bus se enjin laat luier terwyl hy uitgespring en die ryloper agternagesit het. Terwyl die busbestuurder glo die ryloper gejaag het, het die bus gerol en op sy kant te lande gekom. Freddy Sepeng, woordvoerder van die Noordwes departement van onderwys, sê die leerders wat beseer is, het slegs geringe beserings opgedoen. Slegs een leerder word steeds in die hospitaal behandel terwyl die ander 19 reeds ontslaan is. “Die twee leerders wat gesterf het, was albei seuns. Een was 18 jaar oud en die ander een 14 jaar oud. Hulle was leerders van Thutokemaatla Secondary School,” het Sepeng gesê. Mpho Motlhabane, LUR vir gemeenskapsveiligheid en vervoer, het ŉ beroep gedoen op die operateurs van voertuie vir die vervoer van leerders om “dringend met busbestuurders te praat” om te verseker dat die veiligheid van leerders met erns bejeën word.